RESOLUCIÓN do 12 de maio de 2005 pola que se fai pública a convocatoria do III Premio Internacional Barriga Verde de Textos para Teatro de Títeres.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 31/05/2005

O IGAEM, a través do Centro de Documentación das Artes Escénicas e Musicais, tentando dinamizar e dar pulo a unha das formas artísticas de maior incidencia social, a do teatro de títeres, en lembranza dun dos galegos pioneiros deste tipo de teatro, Barriga Verde, convoca o III Premio Internacional Barriga Verde de Textos para Teatro de Títeres, conforme ás seguintes bases:
Primeira.-Premio.
Anúnciase a terceira convocatoria do Premio Internacional Barriga Verde de Textos para Teatro de Títeres, correspondente á edición 2005, na que se establecen dúas modalidades cunha dotación económica de 3.000 A para cada unha.
As citadas cantidades serán imputadas nos orzamentos de gasto para o exercicio de 2005 con cargo á aplicación orzamentaria 1060.354A.640.1 de investimento de inmobilizado inmaterial do IGAEM e estará suxeita ao tratamento fiscal correspondente en vigor no momento da concesión.
Segunda.-Requisitos.
Poderán optar ao premio todos os autores, calquera que sexa a súa nacionalidade, que presenten obras inéditas, non representadas nin premiadas con anterioridade, escritas en calquera lingua oficial, sempre e cando estes textos veñan acompañados da súa correspondente tradución ao galego consonte coa lexislación vixente.
O autor galardoado nunha edición en calquera das dúas modalidades non poderá presentarse a este premio nas dúas convocatorias seguintes do mesmo.
As obras serán de temática e extensión libres, considerando o principio de duración normal dun espectáculo completo entendido nun sentido amplo, quedando excluídas, xa que logo, as obras de teatro breve.
Terceira.-Modalidades.
Establécense dúas modalidades ás que os autores poderán optar:
-Textos de teatro de monicreques para rapaces.
-Textos de teatro de monicreques para adultos.
Cuarta.-Presentación de orixinais.
Os orixinais presentaranse acompañados de, polo menos, unha copia na lingua orixinal e cinco en galego, en exemplares separados, mecanografados a dobre espazo, en tamaño DIN A4, por unha soa cara, numerados, grampados ou encadernados e en perfectas condicións de lexibilidade.
Os textos orixinais presentaranse baixo un título ou lema inscritos na súa portada, acompañados dun sobre pechado que conteña no seu exterior os mesmos datos e no interior o nome e apelidos do autor, o seu enderezo, número de teléfono, correo electrónico -se dispón del -, a súa nacionalidade e fotocopia do documento que a acredite.
Quinta.-Prazo e lugar de admisión.
A admisión de orixinais remata no prazo de 90 días hábiles contados a partir do día seguinte ao da publicación da resolución que faga públicas as presentes bases no Diario Oficial de Galicia.
Os textos que desexen optar ao premio deberán ser remitidos ao seguinte enderezo: III Premio Internacional Barriga Verde, Instituto Galego das Artes Escénicas e Musicais, rúa da Vesada, s/n (San Lázaro), 15703 Santiago de Compostela.
Así mesmo poderán presentarse nos rexistros das delegacións provinciais da Consellería de Cultura, Comunicación Social e Turismo ou polos medios establecidos no artigo 38.4º da Lei 30/1992, do 26 de novembro, das administracións públicas e do procedemento administrativo común, modificada por Lei 4/1999, do 13 de xaneiro.
Sexta.-O xurado.
O xurado estará composto por un presidente e catro persoas de recoñecido prestixio no ámbito cultural e no teatro de monicreques. O conselleiro de Cultura, Comunicación Social e Turismo da Xunta de Galicia nomeará o presidente e a dous dos catro vogais, en tanto que o Consello Reitor do IGAEM nomeará os outros dous. Actuará como secretario, con voz e sen voto un traballador do IGAEM proposto polo xerente.
O nomeamento do xurado farase público con anterioridade á súa primeira reunión.
Os membros do xurado non poderán optar ao premio.
O xurado actuará en pleno, a ser posible en sesión única, e será necesaria a asistencia de dous terzos dos seus membros.
As deliberacións serán secretas e reflectiranse na acta correspondente, que será asinada pola totalidade dos membros do xurado.
O xurado poderá declarar deserto o premio en calquera das súas modalidades.
Sétima.-Comunicación do ditame.
No caso de que calquera das obras presentadas ao premio recibise algún outro galardón mentres opta ao presente, o autor terá a obriga de comunicar ao IGAEM esta incidencia e procederase á súa exclusión do concurso.
O ditame do xurado será inapelable, e darase a coñecer a través dos medios de comunicación.
Oitava.-Publicación e representación das obras premiadas.
A obra galardoada poderá ser publicada polos convocantes do premio, quen se reservarán, por un prazo de dous anos desde a concesión do galardón, os dereitos de edición ou de coedición, comprometéndose a entregar ao autor trinta exemplares da obra publicada.
Os convocantes tamén se reservan o dereito, durante un prazo de dous anos desde a concesión do galardón, de promocionar e realizar a montaxe e representación da obra premiada, sen que isto supoña ningún compromiso ou compensación con respecto ao autor.
Novena.-Orixinais non premiados.
Os orixinais non premiados poderán ser retirados no IGAEM, nun prazo de 30 días naturais contados a partir da data de comunicación do ditame do xurado.
Rematado o prazo sinalado de trinta días, os textos que non sexan retirados pasarán a incorporarse ao fondo de inéditos do Centro de Documentación das Artes Escénicas e Musicais do IGAEM. Calquera acción de difusión pública dos orixinais queda supeditada á explícita autorización do autor e ás limitacións que marca a Lei de propiedade intelectual.
Así mesmo, os autores dos textos poderán optar libremente a deixalos no mencionado centro de documentación, baixo as premisas que eles decidan e que o devandito centro considere pertinentes.
Décima.-Aceptación das bases.
A participación nesta convocatoria supón a total aceptación destas bases.
Décimo primeira.-Desenvolvemento das bases.
A xerencia do IGAEM poderá ditar, no ámbito das súas competencias, as resolucións precisas para o desenvolvemento desta convocatoria.
Décimo segunda.-Entrada en vigor.
Esta convocatoria entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de maio de 2005.
José Manuel Soto Virulegio
Xerente do Instituto Galego das Artes
Escénicas e Musicais